-----------------------------------------------------------------------
  1. ข้อมูลสรุป

  -----------------------------------------------------------------------

บริษัท ปตท.สำรวจและผลิตปิโตรเลียม จำกัด (มหาชน) หรือ ปตท.สผ.
ได้ดำเนินการประกอบธุรกิจด้านการสำรวจและผลิตปิโตรเลียม
เพื่อนำพลังงานทั้งจากภายในและภายนอกประเทศมาเพื่อคนไทยได้ใช้ประโยชน์นับเป็นปีที่ 16 แล้ว
จากที่ได้เริ่มก่อตั้งเมื่อปี 2528 สำหรับปี 2544
แม้ภาพรวมเศรษฐกิจของประเทศไม่มีการขยับขยายมากนัก
และยังได้รับผลกระทบจากวิกฤตเศรษฐกิจโลกหลังเหตุการณ์เมื่อวันที่
11 กันยายน 2544 อันส่งผลให้ราคาน้ำมันในตลาดโลกลดลงอย่างต่อเนื่อง ปตท.สผ.
ก็ยังมิได้รับผลกระทบในทันที อันเนื่องจากผลิตภัณฑ์ปิโตรเลียมส่วนใหญ่ของ ปตท.สผ.
เป็นก๊าซธรรมชาติ ซึ่งราคาจะปรับตามหลังในระยะเวลาพอสมควร
และด้วยเหตุที่ปริมาณการผลิตปิโตรเลียมในปัจจุบันของประเทศไทยยังมีน้อยกว่าความต้องการใช้ภายในประเทศ
ดังนั้น ปตท.สผ. จึงยังสามารถปรับเพิ่มปริมาณการขายปิโตรเลียมให้มากขึ้นได้

ในปี 2544 ปตท.สผ. ได้เน้นกลยุทธ์การขายมากขึ้น และให้ได้ประโยชน์ร่วมกันทุกฝ่าย
ไม่ว่าจะเป็นผู้ซื้อ ผู้ขาย ตลอดจนประเทศชาติ ซึ่งยังอยู่ในระยะของการฟื้นฟูสภาพเศรษฐกิจ
ปตท.สผ. จึงได้
ตกลงในหลักการร่วมกับผู้ร่วมทุนโครงการบงกชที่จะชดเชยสิทธิของ ปตท.
ซึ่งเป็นลูกค้าหลักในการนำปริมาณรับซื้อก๊าซธรรมชาติส่วนที่มากกว่าที่กำหนดไว้ตามสัญญา (Carry
Forward Gas) มาหักจากปริมาณที่จะรับซื้อตามสัญญาในอนาคต
เพื่อให้โครงการบงกชสามารถรักษาระดับการขายไว้ได้ตามสัญญา และยังได้ลดราคาก๊าซฯ
กรณีมีการซื้อก๊าซฯ เกินกว่าสัญญาในปริมาณที่กำหนดของโครงการบงกชและโครงการยูโนแคล 3
ให้กับ ปตท. เพื่อจูงใจให้รับก๊าซฯ มากขึ้น พร้อมกันนี้ ปตท.สผ. ก็ได้ผลักดันให้มีการใช้ก๊าซฯ
จากโครงการยาดานาและโครงการเยตากุนเพิ่มขึ้นด้วย และด้วยกลยุทธ์ของ ปตท.สผ.
ที่เดินมาอย่างต่อเนื่องในการที่จะขยายการลงทุนไปในเอเชียแปซิฟิคและตะวันออกกลาง ปตท.สผ.
จึงได้ขยายฐานทางธุรกิจเข้าไปในประเทศอินโดนีเซีย โดยเข้าร่วมทุนในบริษัท New Link
ซึ่งเป็นผู้ถือหุ้นในบริษัท Medco
ซึ่งเป็นบริษัทสำรวจและผลิตปิโตรเลียมที่จดทะเบียนอยู่ในตลาดหลักทรัพย์แห่งประเทศอินโดนีเซียอีกด้วย

การดำเนินงานในโครงการต่าง ๆ ทั้งที่ ปตท.สผ. เป็นผู้ดำเนินการและโครงการร่วมทุน
ประสบความสำเร็จเป็นที่น่าพอใจ โดยเฉพาะผลสำรวจในโครงการอาทิตย์พบศักยภาพปิโตรเลียมสูง
และสามารถที่จะพัฒนาเป็นแหล่งผลิตได้ในเร็ว ๆ นี้ และ ณ วันที่ 31 ธันวาคม 2544 ปตท.สผ.
และบริษัทย่อย
มีปริมาณสำรองพิสูจน์แล้วรวมทุกโครงการคิดเป็นปริมาณน้ำมันดิบและคอนเดนเสท 98 ล้านบาร์เรล
และเป็นก๊าซธรรมชาติ 4,640 พันล้านลูกบาศก์ฟุต รวมทั้งสิ้นประมาณ 768
ล้านบาร์เรลเทียบเท่าน้ำมันดิบ
และเมื่อรวมสัดส่วนการถือหุ้นในบริษัท Medco ด้วยแล้วปริมาณสำรองพิสูจน์แล้วรวมเท่ากับประมาณ
829 ล้านบาร์เรลเทียบเท่าน้ำมันดิบ

แม้ ปตท.สผ. ได้มีการลงทุนสูงในปี 2544 แต่ด้วยศักยภาพในทางการเงินที่มั่นคง ปตท.สผ.
ยังได้คืนเงินกู้ต่างประเทศก่อนกำหนดจำนวน 64.80 ล้านเหรียญสหรัฐ ให้กับ The Industrial
Bank of Japan, Limited และคณะอันส่งผลให้อัตราส่วนเงินกู้ระยะยาวต่อส่วนของผู้ถือหุ้นลดลง

ในด้านการบริหารการจัดการ ปตท.สผ. ได้ปรับปรุงโครงสร้างภายในและระบบระเบียบต่าง ๆ
เพื่อสนับสนุนการขยายตัวของธุรกิจในอนาคต
ให้การสนับสนุนการเป็นองค์กรแห่งการเรียนรู้อย่างต่อเนื่อง และที่สำคัญ ปตท.สผ.
ได้จัดให้มีหลักการกำกับดูแลกิจการของ ปตท.สผ. ที่ชัดเจนขึ้น
เพื่อเป็นรากฐานสำหรับการดำเนินธุรกิจในกลุ่มบริษัท และให้เป็นไปด้วยความรับผิดชอบ เป็นธรรม
และโปร่งใส โดยคำนึงถึงประโยชน์ระยะยาวต่อบริษัท และผู้ถือหุ้นและสังคมโดยรวม

ตลอดระยะเวลาที่ผ่านมา ปตท.สผ. ตระหนักดีว่าธุรกิจของบริษัทเกิดจากทรัพย์ที่ได้จากธรรมชาติ
ในพื้นแผ่นดิน จึงสำนึกอยู่เสมอว่าบริษัทจะต้องรับผิดชอบต่อสังคมและสิ่งแวดล้อมด้วย ดังนั้น
นอกจากการให้การสนับสนุนต่อการพัฒนาสังคมอย่างต่อเนื่องแล้ว
บริษัทยังได้ให้ความสำคัญกับมาตรฐานการจัดการสิ่งแวดล้อมให้อยู่ในเกณฑ์มาตรฐานสากล โดยในปี
2544 ปตท.สผ. ได้รับการรับรองระบบมาตรฐานการจัดการสิ่งแวดล้อมสากล ISO 14001 จาก
บริษัท AJA Registrars Ltd. ที่โครงการบงกช และฐานส่งกำลังบำรุง
ในจังหวัดสงขลา ซึ่งเป็นการได้รับมาตรฐานการจัดการสิ่งแวดล้อมในเกณฑ์มาตรฐานสากลเพิ่มจากที่
ปตท.สผ. ได้รับการรับรองแล้วในด้านการสำรวจและผลิตปิโตรเลียมในปี 2540
และด้านการบริหารและการบริการบำรุงรักษาอาคารในปี 2543

ด้วยกลยุทธ์และการบริหารในด้านต่าง ๆ ส่งผลให้ผลการดำเนินงานในปี 2544
อยู่ในเกณฑ์ที่น่าพอใจ โดย ปตท.สผ. และบริษัทย่อย มีกำไรรวม 10,895 ล้านบาท
คิดเป็นกำไรต่อหุ้น 16.71 บาท
เมื่อเทียบกับปี 2543 ซึ่งได้มีการปรับปรุงบัญชีเพื่อให้เป็นไปตามมาตรฐานบัญชีใหม่
ที่ออกโดยสมาคมนักบัญชีและผู้สอบบัญชีรับอนุญาตแห่งประเทศไทย โดยมีกำไรสุทธิ 5,201 ล้านบาท
หรือกำไรต่อหุ้น 7.98 บาท
และมีสินทรัพย์เพิ่มขึ้นเป็น 77,712 ล้านบาท ซึ่งสูงกว่าปี 2543 ร้อยละ 21 ที่มีสินทรัพย์ทั้งสิ้น
63,981 ล้านบาท และจากผลประกอบการในปี 2544 นี้ ปตท.สผ.
ได้พิจารณาเห็นสมควรเสนอจ่ายเงินปันผลให้แก่ผู้ถือหุ้น
ในอัตรา 6 บาทต่อหุ้น
โดยการจ่ายเงินปันผลแก่ผู้ถือหุ้นจะกระทำทันทีเมื่อได้รับอนุมัติจากที่ประชุมใหญ่สามัญผู้ถือหุ้นประจำปี
2545

สิ่งซึ่งนำความภาคภูมิใจมาสู่ชาว ปตท.สผ. อย่างยิ่งในปี 2544 คือ การที่พระบาทสมเด็จ
พระเจ้าอยู่หัวได้พระราชทานชื่อ “พื้นที่ปิโตรเลียมนวมินทร์”
ซึ่งเป็นพื้นที่ผลิตปิโตรเลียมของโครงการบงกช
และโครงการอาทิตย์ในอ่าวไทย และปัจจุบันครอบคลุมพื้นที่ประมาณ 780 ตารางกิโลเมตร
โดยเป็นพื้นที่ที่มีศักยภาพทางปิโตรเลียมสูงมาก และจะขยายพื้นที่ออกไปอีกในอนาคต
นอกเหนือจากนี้แล้ว ปตท.สผ. ยังได้รับการยอมรับจากสถาบันต่าง ๆ ทั้งในและต่างประเทศ
โดยในปี 2544 ปตท.สผ. ได้รับรางวัล BG Chairman’s HSE Award 2001
ซึ่งเป็นรางวัลด้านบริหารความปลอดภัยและสิ่งแวดล้อมดีเด่น
และยังได้รับการสำรวจความคิดเห็นในแวดวงธุรกิจและการเงินจากนิตยสาร Finance Asia
โดยได้รับการยกย่องให้เป็น one of the “Best Managed Companies”
ในประเทศไทยอีกด้วย